– Jeg har hørt om folk som venter i 2-3 år, og også om de som kom for sent, sier Gunnar Børstad.

Over 700 nordmenn venter på å bli operert for hjerteflimmer i Norge, men det finnes ikke kapasitet til å operere alle.

Derfor er ventetiden opptil tre år, til tross for at helseministeren har gitt en behandlingsgaranti på seks måneder.

63 år gamle Gunnar Børstad har et hjerte som slår alt for fort og urytmisk. Han har hjerteflimmer og er blant drøye 700 nordmenn som venter på en operasjon.

– Det er ubehagelig, man blir redd når det raser som verst, med en puls på 200 så blir jeg helt satt ut rett og slett, sier Børstad til TV 2.

For de med mest plager har helseministeren lovet en behandlingsgaranti på seks måneder.

Men for resten kan ventetiden være opptil tre år.

– Jeg har hørt om folk som venter i 2-3 år, og også om de som kom for sent, sier Børstad.

Drar til Danmark

Etter seks år med hjerteflimmer har derfor redaktøren fra Bodø tatt saken i egne hender.

Han tør ikke vente de 13 månedene han var forespeilet av sykehuset og bruker 95.000 kroner av egen lomme til en operasjon i Danmark.

– Det var en kollega som sa til meg «Gunnar, nå gjør du en god gjerning» før jeg dro. Nå får et menneske rykke et hakk frem fordi du trer ut av køen. Da ble jeg glad, sier Børstad og tar seg til hjertet.

Operasjonskapasiteten i Norge er i ferd med å bygges opp. Men for mange er ikke det godt nok.

På hjertesenteret i Varde i Danmark kom det 200 nordmenn for å bli operert i fjor.

Overlege Peter Steen Hansen ved hjertesenteret forteller at de har kapasitet til å gjøre 800 operasjoner årlig.

– Har dere ventetider?

– Nei, det har vi ikke, sier overlege Steen Hansen.

Gunnar: – Er noe som skurrer

Gunnar Børstad lar seg forundre over at kapasiteten i Norge ikke er god nok.

– Jeg må si at det er noe som skurrer over at vi i Norge ikke er kommet lenger, og at det har tatt så lang tid å bygge opp kapasiteten. For behovet øker for hvert år. Hjerteflimmer er jo i ferd med å bli en folkesykdom, sier Børstad til TV 2.

Vil firedoble kapasiteten

Helseministeren har pålagt sykehusene å firedoble kapasiteten.

– Det skal opp i 1400 per år. Vi er kommet cirka halvveis i det arbeidet, forklarer Anne-Grete Strøm Erichsen til TV 2.

Men likevel må 700 pasienter vente opp mot tre år for å få behandling, et faktum som helseministeren ikke liker.

Foreslår hjertebro

Fremskrittspartiet foreslår nå en hjertebro til Danmark for å få unna operasjonskøene.

– I løpet av et år kunne vi ha fjernet hele køen i Norge og det ville ikke kostet så mye heller, om lag 100 millioner kroner, sier helsepolitisk talsmann Per Arne Olsen i Frp.

Han mener en hjertebro kan la seg kombinere med en oppbygging av kapasiteten i Norge.

Helseminister Strøm-Erichsen mener derimot at vi allerede har laget en hjertebro:

– En slik hjertebro har vi allerede opprettet, både ved å bygge opp kapasiteten her hjemme og ved at pasientene kan søke gjennom Helfo og få avtale om operasjon i Danmark, sier hun.

Kun tre har fått støtte fra staten

Men siden 2008 har kun tre pasienter fått støtte fra staten for å få denne behandlingen i Danmark

– Det viktigste er at de får behandling, og for de fleste er det viktig å få behandling på det nærmeste sykehuset, mener Strøm-Erichsen.

For hjerteopererte Gunnar Børstad var beslutningen om å dra til Danmark en investering i eget liv.

– Jeg har betalt alt av egen lomme. Men jeg kjenner folk som er dårligere enn meg som har dårligere økonomi. Jeg har nok vært heldig.